**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.11.2023, ora 08:00 – 27.11.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 27.11.2023, ora 07:00**

**RÂURI**

**Debitele au fost în scădere** pe râurile din bazinele: Vişeu, Iza, Tur, Someş, Crasna, Barcău, Crişuri, Mureş, Bega, Timiş, Bârzava, Moravița, Caraş, Nera, Cerna, Jiu, Ialomița, bazinul inferior al Oltului, cursul superior al Prutului şi pe râurile din Dobrogea.

Pe cursurile inferioare ale Vedei şi Argeşului debitele au fost în creştere prin propagare, iar pe celelalte râuri au fost în general staționare.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari pe râurile din bazinele hidrografice: Vişeu, Iza, Tur, Someş, Barcău, Crișuri, Mureș, Bega, Timiș, Bârzava, Moravița, Caraș, Nera, bazinele superioare ale Crasnei, Jiului, bazinul superior și mijlociu al Oltului, cursurile superioare ale Trotuşului şi Putnei, cursul superior şi mijlociu al Bistriței și mai mici (sub 30%) pe afluenții din bazinul inferior al Jiului, pe unii afluenți din bazinul inferior al Oltului și pe râurile din Dobrogea.

Se situează peste **COTA DE ATENȚIE** râul Urlui la stația hidrometrică Furculeşti (150+2)-jud. TR.

**Debitele vor fi în general în scădere** exceptând râurile din bazinele Olt, Siret, Prut şi cele din Dobrogea unde vor fi relativ staționare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 26 – 27.11.2023 a fost în creștere, având valoarea de 8500 m3/s**, peste media multianuală a lunii noiembrie (4650 m3/s).

În aval de Porţile de Fier, debitele au fost în creștere.

**Debitul la intrarea în țară (secțiunea Baziaș) va fi staționar (8500 m3/s).**

În aval de Porţile de Fier, debitele vor fi în creştere.

**2.** **Situaţia meteorologică în intervalul 26.11.2023, ora 09:00 –27.11.2023, ora 06:00**

**Administraţia Naţională de Meteorologie** (A.N.M.) a emis în data de 26.11.2023, la ora 10:00, **Avertizarea Meteorologică nr. 147**, conform căreia:

**MESAJ 1**

**- COD GALBEN:** ,,*În vestul și sudul Olteniei, jumătatea sudică a Munteniei, local în Transilvania și în jumătatea de nord a Moldovei vântul va avea intensificări, cu rafale în general de 50...65 km/h și pe arii restrânse va fi viscol și vizibilitate scăzută.”*

**- COD PORTOCALIU:** ,,*În intervalul 26 noiembrie, ora 10:00 – 26 noiembrie, ora 20:00, în estul și nord-estul Munteniei, Dobrogea și jumătatea de sud a Moldovei va ninge și va fi viscol. Vântul va avea intensificări susținute, cu rafale în general de 85...90 km/h, iar vizibilitatea va scădea sub 50 m. În Carpații Meridionali și de Curbură vor fi intensificări susținute ale vântului, cu rafale de 90...110 km/h, va ninge și va fi viscol, iar vizibilitatea va scădea sub 50 m.”*

**- COD ROŞU:** ,,*În județele Constanța, Tulcea, Galați și Brăila vor fi intensificări puternice ale vântului cu rafale de peste 90...100 km/h, va fi viscol și vizibilitatea va scădea spre zero.”*

**MESAJ 2**

**- COD GALBEN:** ,,*În Moldova, Dobrogea, sudul și vestul Olteniei și sud-vestul Munteniei vântul va avea intensificări, cu viteze de 55...65 km/h. În Carpații Meridionali și local în Carpații Orientali, iar la începutul nopții și pe litoral și în Delta Dunării, vor fi rafale în general de 70...80 km/h. În estul și sud-estul teritoriului, precum și la munte zăpada depusă va fi viscolită, iar temporar vizibilitatea va fi redusă.Notă: temperaturile minime vor fi negative în toate regiunile și local se va forma ghețuș.”*

Această **Avertizare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- BACĂU, BISTRIŢA-NĂSĂUD, BOTOŞANI, BRAŞOV, CĂLARAŞI, CLUJ, COVASNA, DOLJ, GIURGIU, HARGHITA, IALOMIŢA, IAŞI, ILFOV, MEHEDINŢI, MUREŞ, NEAMŢ, OLT, SIBIU, SUCEAVA, TELEORMAN şi Municipiul BUCUREŞTI (21 prefecturi) – COD GALBEN (MESAJ 1);*

*- ALBA, ARGEŞ, BACĂU, BRAŞOV, BUZĂU, CARAŞ-SEVERIN, CĂLARAŞI, COVASNA, DÂMBOVIŢA, GORJ, HUNEDOARA, IALOMIŢA, MEHEDINŢI, PRAHOVA, SIBIU, VASLUI, VÂLCEA și VRANCEA (18 prefecturi) – COD PORTOCALIU (MESAJ 1);*

*- BRĂILA, CONSTANŢA, GALAŢI și TULCEA (4 prefecturi) – COD ROŞU (MESAJ 1);*

*- ALBA, ARGEŞ, BACĂU, BOTOŞANI, BRAŞOV, BUZĂU, CARAŞ-SEVERIN, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IAŞI, MEHEDINŢI, NEAMŢ, OLT, PRAHOVA, SIBIU, SUCEAVA, TELEORMAN, TULCEA, VASLUI, VÂLCEA și VRANCEA (28 prefecturi) – COD GALBEN (MESAJ 2).*

**ÎN ŢARĂ**

Procesul de răcire a vremii a continuat și s-a resimțit în majoritatea zonelor, astfel că a fost mai rece decât în mod obișnuit la această dată. Pe parcursul zilei cerul a fost variabil în vest, sud-vest și parțial în centru și noros în rest. A fost viscol puternic, vizibilitatea a scăzut semnifcativ și s-a depus strat de zăpadă în estul Munteniei, în Dobrogea și sudul Moldovei, unde vântul a avut intensificări susținute cu rafale în general de 80...110 km/h (până la 140 km/h la Jurilovca), precum și în zona înaltă a Carpaților Meridionali și a Carpaților de Curbură, unde rafalele vântului au depășit 120...140 km/h (până la 165 km/h la Bâlea Lac). În restul Moldovei și la munte, local în Banat, Crișana, Transilvania, pe arii restrânse în vestul Munteniei și izolat în Maramureș și Oltenia au fost precipitații predominant sub formă de ninsoare (trecător lapoviță și ploaie), vântul a avut intensificări temporare cu rafale în general de 50...60 km/h și temporar a fost viscol cu vizibilitate scăzută. În Bărăgan, în vestul Dobrogei și în Munții Banatului au fost descărcări electrice. Noaptea, cerul treptat s-a degajat în nord-vest, sud și parțial în est, iar precipitații predominant sub formă de ninsoare (trecător ploaie) s-au semnalat pe arii restrânse și doar la munte și în estul teritoriului zăpada depusă a fost temporar viscolită și vizibilitatea redusă. Vântul a slăbit în intensitate, iar rafale în general de 55...65 km/h au fost în Moldova, sudul și vestul Olteniei, sud-vestul Munteniei, local în Dobrogea și pe arii restrânse în Transilvania, precum și în Carpații Meridionali și local în Carpații Orientali cu viteze în general de 90...110 km/h. Stratul de zăpadă măsura la ora 20 în platformele stațiilor meteorologice în zona montană până la 63 cm la Bâlea Lac, local în Dobrogea până la 25 cm, pe arii restrânse în Muntenia până la 18 cm, în sudul Moldovei până la 14 cm, izolat în Banat, Crișana și în sud-estul Olteniei până la 2 cm și pe suprafețe restrânse în Transilvania până la 7 cm. Temperaturile maxime s-au încadrat între -2 grade la Dumbrăvița de Codru, Huedin și Întorsura Buzăului și 6 grade la Dragășani, Slatina, Caracal, Roșiorii de Vede, Alexandria și București-Afumați, București-Băneasa și București-Filaret, iar la ora 6 temperatura aerului avea valori cuprinse între -7 grade la Dumbrăvița de Codru și 2 grade la Moldova Nouă.

*Observație: de ieri dimineață, de la ora 6, au fost în vigoare 7 mesaje pentru fenomene meteorologice periculoase imediate, emise după cum urmează:*

*-2 avertizări cod roșu, câte 1 de către CNPM Muntenia, respectiv SRPV Constanța;*

*-2 avertizări cod portocaliu, câte 1 de către CNPM Muntenia, respectiv SRPV Sibiu;*

*-3 atenționări cod galben, 2 de către SRPV Craiova și 1 de către SRPV Cluj.*

**LA BUCUREŞTI**

Valorile termice diurne, comparabile cu cele din ziua anterioară, s-au menținut sub cele specifice perioadei. Au fost înnorări pe parcursul zilei, iar în primele ore au fost precipitații mixte (ninsoare, lapoviță și ploaie). Noaptea, cerul treptat s-a degajat. Vântul a suflat slab și moderat, trecător cu intensificări în jurul a 40 km/h în prima jumătate a intervalului. La ora 6 se înregistrau -1 grad.

**3. Prognoza meteorologică în intervalul 27.11.2023, ora 09:00 –28.11.2023, ora 09:00**

**ÎN ŢARĂ**

Vremea va fi rece pentru această perioadă. Cerul va fi variabil, cu înnorări în vestul, nordul, centrul țării și la munte, unde izolat va ninge slab. Seara și noaptea în jumătatea vestică a teritoriului local vor fi precipitații slabe mixte ce pot favoriza depunerile de polei, iar în zonele de munte va ninge. În celelalte regiuni probabilitatea pentru precipitații va fi redusă. Vântul va avea intensificări pe crestele montane, ziua în special în Carpații Orientali, iar noaptea în Munții Banatului și în Carpații Meridionali, cu viteze de peste 70...80 km/h, viscolind zăpada. În restul zonelor, vântul va sufla slab și moderat, pe alocuri cu unele intensificări (în general de 40...50 km/h), cu precădere la începutul zilei, în sud, în est și în centru, iar noaptea în vest. Temperaturile maxime se vor încadra între -5...-4 grade în zonele depresionare și 6...7 grade în sud-vest, iar cele minime între -8 și 0 grade, mai coborâte în depresiuni și ușor mai ridicate în extremitatea de vest. Izolat se va forma ceață, asociată cu depunere de chiciură.

**LA BUCUREŞTI**

Vremea va fi rece pentru această perioadă, astfel că temperatura maximă va fi de 3...4 grade, iar cea minimă de -4...-3 grade. Cerul va fi variabil, cu înnorări în a doua parte a intervalului. Vântul va sufla slab și moderat.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

**DIRECȚIA COMUNICARE**